A.

Produkttyper: 1) Computer: En anordning, der udfører logiske operationer og behandler data. I forbindelse med denne specifikation omfatter computere såvel stationære som bærbare enheder, herunder desktopcomputere, integrerede desktopcomputere, bærbare computere, hjemmeservere, tynde klienter og arbejdsstationer. Selv om computerne kan anvendes med inputenheder og skærme, er det ikke et krav, at sådanne enheder medfølger ved leveringen af computeren. En computer består som minimum af: a) en centralenhed (CPU), der udfører operationer. Rummer anordningen ingen CPU, skal den fungere som klientadgang til en server, der fungerer som CPU for klienten b) anordninger til brugerinput, såsom tastatur, mus eller touchpad c) en indbygget skærm og/eller mulighed for at understøtte en ekstern skærm til visning af output. 2) Desktopcomputer: En computer, hvor hovedenheden er beregnet til at være fast placeret et sted, ofte på et bord eller på gulvet. Desktopcomputere er ikke konstrueret til at være bærbare og anvendes med ekstern skærm, tastatur og mus. Desktopcomputere er beregnet til en lang række hjemme- og kontoranvendelser, herunder anvendelser på salgsstedet. a) Integreret desktopcomputer: En desktopcomputer, hvor computeren og skærmen er integreret i et enkelt kabinet, der tilsluttes elnettets vekselspænding med et enkelt kabel. Der findes to former for integrerede desktopcomputere: 1) systemer, hvor skærmen og computeren er sammenbygget til en enkelt enhed, eller 2) et system, der fremstår som et enkelt system, hvor skærmen er for sig, men forbundet til selve computeren med et strømforsyningskabel til jævnspænding, og både computeren og skærmen drives af en enkelt strømforsyning. Som en underkategori til desktopcomputere er integrerede desktopcomputere typisk konstrueret til at fungere på samme måde som desktopsystemer. 3) Bærbar computer: En computer, der er specielt konstrueret til at være bærbar og kunne fungere i længere tid både med og uden direkte tilslutning til vekselspænding fra elnettet. Bærbare computere omfatter en indbygget skærm, et fastmonteret mekanisk tastatur (med fysiske, bevægelige taster) og pegeredskab. Bemærk: Bærbare computere er typisk konstrueret til at fungere på samme måde som desktopsystemer, herunder anvendelse af software med nogenlunde samme funktioner som software til desktopsystemer. I forbindelse med denne specifikation omfatter bærbare computere modeller med berøringsfølsomme skærme. a) Mobil tynd klient: En computer, der er i overensstemmelse med definitionen af en tynd klient, og som er specielt konstrueret til at være bærbar og også er i overensstemmelse med definitionen af en bærbar computer. I forbindelse med denne specifikation anses disse produkter for at være bærbare computere. b) To-i-en bærbar computer: En computer, der minder om en almindelig bærbar computer, og som har et sammenklappeligt kabinet, men som er forsynet med en skærm, der kan afmonteres, og som kan benyttes som en uafhængig tavlecomputer, når den er frakoblet. Produktets tastatur og skærm skal leveres som en integreret enhed. I forbindelse med resten af denne specifikation anses to-i-en bærbare computere for at være bærbare computere og vil således ikke blive nævnt særskilt. 4) Tavlecomputer uden tastatur/tavlecomputer med tastatur: En computeranordning, der er konstrueret til at være bærbar, og som opfylder alle nedenstående kriterier: a) omfatter en indbygget skærm med en skærmdiagonal, der er større end 6,5 tommer og mindre end 17,4 tommer b) omfatter ikke et integreret, fysisk tilkoblet tastatur i produktkonfigurationen ved levering c) omfatter og er hovedsagelig afhængig af input fra berøringsfølsom skærm (der medfølger eventuelt tastatur) d) omfatter og er hovedsagelig afhængig af en trådløs netværksforbindelse (f.eks. wi-fi, 3G, LTE osv.) e) omfatter og drives hovedsagelig af et indbygget batteri (med tilslutning til elnettet med henblik på opladning, men ikke som anordningens primære strømforsyningskilde). 5) Bærbar alt-i-en computer: En computeranordning, der er konstrueret til at være bærbar i begrænset omfang, og som opfylder alle nedenstående kriterier: a) omfatter en indbygget skærm med en skærmdiagonal, der er større end eller lig med 17,4 tommer b) omfatter ikke et integreret tastatur i produktets fysiske kabinet i produktkonfigurationen ved levering c) omfatter og er hovedsagelig afhængig af input fra berøringsfølsom skærm (der medfølger eventuelt tastatur) d) omfatter trådløs netværksforbindelse (f.eks. wi-fi, 3G, LTE osv.) e) omfatter et indbygget batteri, men drives hovedsagelig via elnettets vekselstrømsspænding. 6) E-bogslæser: En anordning, der er konstrueret til visning og forbrug af statiske billeder. Skærmen kendetegnes ved en lav opdateringsfrekvens og en skærm fremstillet af bistabile materialer, hvor der ikke kræves energi til opretholdelse af et synligt billede, men kun til billedskift. 7) Hjemmeserver: En type computer, der som regel anvender desktopcomputerkomponenter i et desktopkabinet, men som først og fremmest er konstrueret til at være lagringsvært for andre computere. Hjemmeservere er beregnet til at udføre funktioner såsom levering af netværksinfrastrukturtjenester (f.eks. arkivering) og data/medieværtsfunktioner. Deres primære funktion er hverken at behandle data for andre systemer eller at fungere som webserver. En hjemmeserver har følgende karakteristika: a) Den er konstrueret som opretstående computer, i towerkabinet eller anden facon som en desktopcomputer, således at al databehandling og lagring samt alle netværksinterfaces findes i ét kabinet/produkt. b) Den er konstrueret til at fungere døgnet rundt alle ugens syv dage og have et minimum af driftsudfald (højst nogle timer om året). c) Den kan fungere i et miljø med mange brugere på samme tid, hvor flere brugere betjenes gennem netværkskoblede klientenheder. d) Den er udformet til et brancheanerkendt operativsystem til almindelige hjemme- eller kontorserverapplikationer (f.eks. Windows Home Server, Mac OS X Server, Linux, UNIX, Solaris). 8) Tynd klient: En computer med uafhængig strømforsyning, som har brug for adgang til fjernressourcer (f.eks. en computerserver eller en fjernarbejdsstation) for at kunne udføre primære funktioner. De vigtigste databehandlingsopgaver (f.eks. programudførelse, datalagring, interaktion med andre internetressourcer osv.) foregår ved hjælp af fjernressourcerne. Tynde klienter, der er omfattet af denne specifikation, er 1) begrænset til enheder, som ikke har indbyggede roterende databærere, og 2) konstrueret til at være permanent placeret på et sted (f.eks. på et bord) og ikke til at være bærbar. a) Integreret tynd klient: En tynd klient, hvor databehandlingshardware og skærmen er tilsluttet elnettets vekselspænding med et enkelt kabel. Der findes to former for integrerede tynde klientcomputere: 1) systemer, hvor skærmen og computeren er sammenbygget til en enkelt enhed, eller 2) et system, der fremstår som et enkelt system, hvor skærmen er for sig, men forbundet til selve computeren med et strømforsyningskabel til jævnspænding, og både computeren og skærmen drives af en enkelt strømforsyning. Som en underkategori til tynde klienter er integrerede tynde klienter typisk konstrueret til at fungere på samme måde som tynde klientsystemer. b) Ultratynde klienter: En computer med færre lokale ressourcer end en almindelig tynd klient, som sender ubearbejdet input fra mus og tastatur til en fjernressource og modtager ubearbejdet videooutput fra fjernressourcen. Ultratynde klienter kan hverken interface med flere anordninger på samme tid eller køre vinduesbaserede fjernapplikationer som følge af manglen på et for brugeren synligt klientoperativsystem på anordningen (dvs. under firmware, ikke tilgængeligt for brugeren). 9) Arbejdsstation: En højperformant enkeltbrugercomputer, som typisk anvendes til grafik, CAD, softwareudvikling og finansielle og videnskabelige anvendelser, herunder opgaver, som kræver stor regnekraft. I forbindelse med denne specifikation skal en arbejdsstation a) være markedsført som arbejdsstation, b) have en MTBF (middeltid mellem fejl) på mindst 15 000 timer (enten efter Bellcore TR-NWT-000332, nr. 6, 12/97, eller ifølge data fra anvendelsen i praksis) og c) understøtte ECC-hukommelse (fejlkorrektionskode) og/eller hukommelse med bufferfunktion. En arbejdsstation har desuden minimum tre af følgende egenskaber: a) Den har supplerende strømforsyning til avanceret grafik (dvs. PCI-E 6-benet 12V supplerende strømforsyning). b) Systemet har tilslutning til mere end x4 PCI-E på bundkortet foruden slot(s) til grafik og/eller PCI-X-understøttelse. c) Den understøtter ikke UMA-grafik (Uniform Memory Access). d) Den har fem eller flere PCI-, PCI-e- eller PCI-X-slots. e) Den multiprocessorunderstøtter to eller flere processorer (skal understøtte fysisk adskilte processorpakker/sokler, dvs. at kravet ikke kan opfyldes med understøttelse af en enkelt multi-core processor). f) Den er godkendt med mindst to uafhængige ISV-produktcertificeringer (Independent Software Vendor); certificeringerne kan være på vej, men skal afsluttes senest tre måneder efter godkendelsen.